## Uredba o upravljanju i vođenju poslova Agencije za vodne putove

### NN 58/2008 (21.5.2008.), Uredba o upravljanju i vođenju poslova Agencije za vodne putove

# VLADA REPUBLIKE HRVATSKE

**1951**

Na temelju članka 113. stavka 7. Zakona o plovidbi i lukama unutarnjih voda
(»Narodne novine«, broj 109/2007), Vlada Republike Hrvatske je na sjednici
održanoj 15. svibnja 2008. godine donijela

## UREDBU

### O UPRAVLJANJU I VOĐENJU POSLOVA AGENCIJE ZA VODNE PUTOVE

Članak 1.

Ovom Uredbom uređuje se sastav i ovlasti članova Upravnog vijeća, uvjeti za
imenovanje, razrješenje i ovlasti ravnatelja, te ostala pitanja u svezi s radom
Agencije za vodne putove (u daljnjem tekstu Agencija).

Članak 2.

Agencija je javna ustanova osnovana Zakonom o plovidbi i lukama unutarnjih voda,
te obavlja djelatnosti utvrđene tim Zakonom.

Članak 3.

(1) Temeljni opći pravni akt Agencije je Statut.
(2) Statutom se pobliže uređuje unutarnje ustrojstvo, ovlasti i način
odlučivanja tijela Agencije, javnost rada i druga pitanja od značenja za
obavljanje djelatnosti i poslovanja Agencije.
(3) Statut Agencije donosi Upravno vijeće na prijedlog ravnatelja Agencije, a
suglasnost daje Vlada Republike Hrvatske.
(4) Osim Statuta, Agencija ima i ostale opće akte propisane Statutom.

Članak 4.

(1) Agencija ima sljedeće unutarnje ustrojstvene jedinice:
1. Ured ravnatelja Agencije, zajedničke službe: pravni i opći poslovi,
financijski poslovi;
2. Sektor razvoja i pripreme;
3. Sektor operative (A – za Savu i Kupu) i (B – za Dravu i Dunav).

Članak 5.

Izvori sredstava za rad i obavljanje djelatnosti Agencije su:
1. državni proračun Republike Hrvatske;
2. prihodi od djelatnosti Agencije;
3. ostali izvori u skladu sa zakonom.

Članak 6.

Tijela upravljanja Agencijom su:
1. Upravno vijeće
2. Ravnatelj.

Članak 7.

(1) Agencijom upravlja Upravno vijeće.
(2) Upravno vijeće ima sedam članova koje na prijedlog ministra nadležnog za
unutarnju plovidbu imenuje i razrješuje Vlada Republike Hrvatske, i to:
1. tri predstavnika središnjeg tijela državne uprave nadležnog za unutarnju
plovidbu;
2. jednog predstavnika središnjeg tijela državne uprave nadležnog za zaštitu
okoliša;
3. jednog predstavnika središnjeg tijela državne uprave nadležnog za financije;
4. jednog predstavnika središnjeg tijela državne uprave nadležnog za upravljanje
vodama;
5. jednog predstavnika Hrvatskih voda.
(3) Mandat članova Upravnog vijeća je četiri godine. Ista osoba može biti
ponovno imenovana za člana Upravnog vijeća.

Članak 8.

(1) Upravno vijeće ima predsjednika i zamjenika predsjednika koje biraju članovi
tog vijeća.
(2) Članovi upravnog vijeća imaju pravo na naknadu za rad u Upravnom vijeću u
skladu sa Statutom Agencije za vodne putove.
(3) Nadležnost Upravnog vijeća utvrđuje se ovom Uredbom i Statutom Agencije.
(4) Predsjednik, zamjenik predsjednika i član Upravnog vijeća mogu biti
razriješeni i prije isteka vremena na koje su imenovani, na način i pod uvjetima
propisanima Statutom Agencije.

Članak 9.

(1) Upravno vijeće može odlučivati na sjednicama na kojima je nazočna
natpolovična većina svih članova vijeća.
(2) Odluke se donose većinom glasova nazočnih članova Upravnog vijeća.

Članak 10.

Upravno vijeće:
1. donosi Statut Agencije;
2. donosi opće akte Agencije i druge akte sukladno ovoj Uredbi, Zakonu o
plovidbi i lukama unutarnjih voda i drugim propisima;
3. utvrđuje prijedlog akta o razvrstaju i otvaranju vodnih putova;
4. utvrđuje prijedlog srednjoročnog plana razvitka vodnih putova unutarnjih voda
s planiranim iznosima troškova i predloženim načinom financiranja;
5. donosi Godišnji program rada građenja, tehničkog unaprjeđenja i
prometno-tehnološke modernizacije, te tehničkog održavanja vodnih putova i
objekata sigurnosti plovidbe;
6. donosi Program za osposobljavanje vodnih putova onesposobljenih zbog
elementarnih nepogoda;
7. donosi godišnji plan rada Agencije;
8. donosi godišnji financijski plan Agencije;
9. odlučuje o zaduživanju i preuzimanju obveza Agencije iznad iznosa za koji je
ovlašten ravnatelj Agencije;
10. donosi odluke o provođenju osnovnih smjernica poslovanja Agencije;
11. usvaja financijsko i poslovno izvješće o radu Agencije, te ih podnosi Vladi
Republike Hrvatske na suglasnost;
12. odobrava izvješća ravnatelja;
13. raspisuje natječaj za izbor ravnatelja Agencije;
14. utvrđuje prijedlog za imenovanje i razrješenje ravnatelja Agencije;
15. odlučuje o uzimanju zajmova, prodaji i kupnji stvari i prava samostalno do
10.000.000,00 kuna vrijednosti pojedinačnog posla ili ugovora, a iznad toga
iznosa uz suglasnost Vlade Republike Hrvatske;
16. odlučuje o stjecanju, otuđenju ili opterećenju nekretnina Agencije uz
suglasnost Vlade Republike Hrvatske;
17. sklapa kolektivne ugovore;
18. sklapa ugovor o radu s ravnateljem Agencije, te pomoćnicima ravnatelja;
20. obavlja i druge poslove i zadatke utvrđene Zakonom o plovidbi i lukama
unutarnjih voda, ovom Uredbom, Statutom i općim aktima Agencije.

Članak 11.

(1) Voditelj poslovanja Agencije je ravnatelj.
(2) Ravnatelja imenuje i razrješuje Vlada Republike Hrvatske na prijedlog
Upravnog vijeća.
(3) Ravnatelj se imenuje na temelju provedenog javnog natječaja koji se
objavljuje u »Narodnim novinama« i jednom dnevnom listu.
(4) Ravnatelj se imenuje na vrijeme od 4 godine, a po proteku mandata ista osoba
može biti ponovno imenovana za ravnatelja Agencije.

Članak 12.

Uvjete koje mora ispunjavati osoba da bi bila imenovana ravnateljem Agencije su:
1. visoka stručna sprema tehničkog, pravnog ili ekonomskog smjera;
2. dokazane stručne, radne i organizacijske sposobnosti;
3. najmanje pet godina radnog iskustva u struci;
4. aktivno poznavanje najmanje jednog svjetskog jezika;
5. poznavanje rada na računalu;
6. prijedlog najpovoljnijih koncepcijskih rješenja programa rada i razvoja
Agencije za razdoblje od četiri godine.

Članak 13.

(1) Izbor po objavljenom natječaju ne mora se izvršiti.
(2) Ako se na objavljeni natječaj za ravnatelja Agencije nitko ne prijavi ili
nitko od prijavljenih kandidata ne bude izabran, natječaj se ponavlja.

Članak 14.

Ravnatelj obavlja sljedeće poslove:
1. organizira i vodi cjelokupno poslovanje, te je odgovoran za zakonitost rada
Agencije;
2. predstavlja i zastupa Agenciju;
3. nadzire stručni rad i odgovoran je za stručni rad Agencije;
4. izvršava odluke Upravnog vijeća;
5. poduzima sve pravne radnje u ime i za račun Agencije, sukladno Statutu
Agencije;
6. predlaže donošenje akata iz članka 10. ove Uredbe;
7. skrbi o izvršenju plana rada i financijskog plana Agencije;
8. podnosi izvješća o poslovanju Agencije;
9. podnosi Upravnom vijeću prijedloge i mišljenja o pojedinim pitanjima rada i
poslovanja Agencije;
10. skrbi o provedbi općih akata i donosi upute u svezi s tim;
11. predlaže imenovanje i razrješenje pomoćnika ravnatelja i čelnika
ustrojstvenih jedinica Agencije, s kojima ugovor o radu zaključuje predsjednik
Upravnog vijeća;
12. odlučuje o zasnivanju i prestanku radnog odnosa zaposlenika, zaključuje
ugovore o radu sa zaposlenicima na neodređeno vrijeme i na određeno vrijeme do 6
mjeseci;
13. potpisuje ugovore o pravnim poslovima o kojima odluku donosi Upravno vijeće;
14. sudjeluje u radu Upravnog vijeća Agencije bez prava odlučivanja;
15. obavlja i druge poslove u skladu sa Zakonom o plovidbi i lukama unutarnjih
voda, ovom Uredbom i Statutom Agencije.

Članak 15.

(1) Ravnatelj Agencije ovlašten je sklopiti pravni posao čija vrijednost ne
prelazi iznos od 500.000,00 kuna.
(2) Za pravne poslove čija vrijednost prelazi iznos od 500.000,00 kuna,
ravnatelj je dužan pribaviti suglasnost Upravnog vijeća.
(3) Ravnatelj Agencije može pisanom punomoći prenijeti svoje ovlasti pomoćniku
ravnatelja ili drugoj osobi, za zastupanje Agencije u pravnom prometu.

Članak 16.

Ravnatelj Agencije ne može bez posebne ovlasti Upravnog vijeća s Agencijom
zaključivati ugovore u svoje ime i za svoj račun, u svoje ime, a za račun drugih
osoba, ili u ime i za račun drugih osoba.

Članak 17.

(1) Upravno vijeće može razriješiti ravnatelja Agencije i prije isteka vremena
na koje je imenovan.
(2) Upravno vijeće je dužno razriješiti ravnatelja Agencije u slučajevima
predviđenima člankom 44. Zakona o ustanovama.

Članak 18.

U slučaju razrješenja ravnatelja Agencije, Vlada Republike Hrvatske će, na
prijedlog ministra nadležnog za unutarnju plovidbu, u roku od 15 dana imenovati
privremenog ravnatelja, a Upravno vijeće će u roku trideset dana od imenovanja
privremenog ravnatelja, raspisati natječaj za ravnatelja Agencije.

Članak 19.

(1) Mandat članova Upravnog vijeća imenovanih sukladno Zakonu o plovidbi
unutarnjim vodama (»Narodne novine«, br. 151/2003 i 138/2006), traje do
imenovanja novih članova sukladno ovoj Uredbi.
(2) Do imenovanja ravnatelja Agencije, dotadašnji ravnatelj, sukladno ovoj
Uredbi, nastavlja obavljati svoju dužnost.

Članak 20.

Ova Uredba stupa na snagu osmog dana od dana objave u »Narodnim novinama«.

Klasa: 023-03/08-01/31
Urbroj: 5030116-08-1
Zagreb, 15. svibnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Uredba, NN 58/2008-1951
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)